**♦ EU SUNT POLENUL DIN CUVINTE**

*Gavriil Stiharul*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu sunt polenul din cuvinte

şi plâng în fiecare floare,

o lacrimă de-a ei mă doare

căci toate lacrimile-s sfinte.

Eu sunt polenul din cuvinte.

Eu sunt polenul din cuvinte,

peste câmpii vântul mă poartă

şi bat la fiecare-n poartă

şi plâng în ochiul tău fierbinte.

Eu sunt polenul din cuvinte.

Eu sunt polenul din cuvinte,

Hristos din slovă mă coboară

şi mă împraştie prin ţară,

balsam pe rană să alinte.

Eu sunt polenul din cuvinte.

Eu sunt polenul din cuvinte,

eu vin acum cu vestea bună

să-ţi fie pavăză-n furtună

şi pentru zilele cumplite.

Eu sunt polenul din cuvinte.

Eu sunt polenul din cuvinte

şi plâng în fiecare floare

ce rodu-n pântecul ei moare,

alerg acum printre morminte.

Eu sunt polenul din cuvinte.